"Fejn huma ommi u missieri?" – l-uniku tifel li salva mit-traġedja tal-cable car "X'qed nagħmel hawn? Fejn huma l-mamà u l-papà?" Hekk staqsa Eitan, it-tifel ta' ħames snin li kien l-uniku wieħed li salva mit-traġedja tal-cable car li seħħet fl-Italja ftit tal-jiem ilu. Huwa staqsa għalfejn ma kienx hemm il-ġenituri tiegħu ħdejn is-sodda hekk kif bħalissa huwa jinsab fit-taqsima tal-kura intensiva ta' Regina Margherita f'Turin. Wara li qam mill-koma farmakoloġika, Eitan reġa' beda jitkellem ftit u beda jirrealizza li jinsab ġewwa sptar. "X'qed nagħmlu hawn?" Dawn kienu mistoqsijiet diffiċli li kellha tisma' z-zija tiegħu, Aya Biran, li flimkien man-nanna tinsab ħdejh fil-kamra tat-tielet sular. Għal dawn il-mistoqsijiet, sabitha tassew diffiċli biex iżżomm id-dmugħ. Flimkien mat-tobba u l-psikologu, hija ppruvat tispjegalu li kien raqad għal diversi jiem u li l-uniku ħsieb li għandu jkollu bħalissa huma dak li jġib lura saħħtu. Sfortunatament fl-inċident huwa tilef lill-ġenituri tiegħu u ħuħ Tom. Persuni kkummentaw li Eitan jista' jiżviluppa emozzjonijiet ta' ħtija għall-fatt li huwa l-uniku wieħed mill-familja li salva u li jista' jagħti l-każ li kienet proprju t-tgħanniqa ta' missieru li setgħet salvatlu ħajtu.